Íslenska auglýsingastofan og Íslandsstofa fengu aðalverðlaun ( Grand Prix ) og gullverðlaun á Euro Effie auglýsingahátíðinni í Brussel í gærkvöldi fyrir Inspired by Iceland herferðina . Íslenska auglýsingastofan og Íslandsstofa fengu aðalverðlaun ( Grand Prix ) og gullverðlaun á Euro Effie auglýsingahátíðinni í Brussel í gærkvöldi fyrir Inspired by Iceland herferðina . Tuttugu manna dómnefndin veitti aðalverðlaunin ( Grand Prix ) fyrir framúrskarandi árangur Inspired by Iceland herferðarinnar . Gullverðlaunin hlaut verkefnið fyrir áhrifaríkustu notkun samfélagsmiðla , sem er einn af fimm keppnisflokkum Euro Effie . Effie eru virtustu og eftirsóttustu verðlaun sem veitt eru í auglýsingageiranum , sambærileg við Óskarsverðlaun í kvikmyndum . Samtök evrópskra boðmiðlunarfyrirtækja ( EACA ) standa að veitingu Effie verðlaunanna , en þau hafa aðsetur í Brussel . Euro Effie verðlaunin fyrir 2011 voru afhent við hátíðlega athöfn í Albert Hall í Brussel . Á móti verðlaununum tóku Inga Hlín Pálsdóttir , forstöðumaður markaðssóknar hjá Íslandsstofu , Kristján Schram markaðsráðgjafi hjá Íslensku auglýsingastofunni , Atli Freyr Sveinsson framkvæmdastjóri Íslensku auglýsingastofunnar og George Bryant frá Brooklyn Brothers auglýsingastofunni , sem hefur starfað með Íslendingum að þessu verkefni . Þess má geta að Brooklyn Brothers fékk einnig verðlaun sem auglýsingastofa ársins 2011 . Auk framlags Íslandsstofu og Íslensku auglýsingastofunnar kepptu auglýsingaherferðir fyrir mörg af þekktustu vörumerkjum heims um Euro Effie verðlaunin . Þar á meðal má nefna Peugeot , Fiat , Nikon , Finnair , Mercedes-Benz , Wrigley , Visit Scotland , Audi , Toyota og Procter & Gamble . Fyrr á þessu ári hlutu Íslenska auglýsingastofan og Íslandsstofa tilnefningu til Global Effie verðlaunanna fyrir Inspired by Iceland herferðina . Skilyrði þeirra verðlauna er að herferðin hafi farið fram í a.m.k. fjórum löndum og tveimur heimsálfum . Þetta var í fyrsta skipti sem íslensk auglýsingaherferð hefur komist svo langt á alþjóðavettvangi , þó ekki hafi hún komist á verðlaunapall í það skiptið .